REPUBLIKA SRBIJA

NARODNA SKUPŠTINA

Odbor za prostorno planiranje, saobraćaj,

infrastrukturu i telekomunikacije

13 Broj 06-2/308-15

13. jul 2015. godine

B e o g r a d

ZAPISNIK

35. SEDNICE ODBORA ZA PROSTORNO PLANIRANjE, SAOBRAĆAJ, INFRASTRUKTURU I TELEKOMUNIKACIJE,

ODRŽANE 13. JULA 2015. GODINE

Sednica je počela u 9.00 časova.

Sednicom je predsedavao Milutin Mrkonjić, predsednik Odbora.

Sednici su prisustvovali članovi Odbora: Konstantin Arsenović, Zoran Bojanić, Jovica Jevtić, Milan Kovačević, dr Vladimir Orlić, Katarina Rakić, Suzana Spasojević i Vučeta Tošković.

Sednici su prisustvovali zamenici članova Odbora: Velimir Stanojević (zamenik Dragana Jovanovića) i Jasmina Obradović (zamenik Muje Mukovića).

Sednici nisu prisustvovali: Branka Bošnjak, Jovan Marković, Zoran Milekić, Saša Mirković, Goran Ćirić i Slobodan Homen, niti njihovi zamenici.

Sednici su prisustvovali iz Ministrstva građevinarstva, saobraćaja i infrastrukture:Aleksandra Damjanović, državni sekretar, dr Đorđe Milić, vršilac dužnosti pomoćnika ministra, Ljubomir Aksentijević, posebni savetnik ministra i Darinka Đuran, viši savetnik.

Odbor je jednoglasno, u skladu sa predlogom predsednika Odbora, usvojio sledeći:

D n e v n i r e d

1.Razmatranje Predloga zakona o pretvaranju prava korišćenja u pravo svojine na građevinskom zemljištu uz naknadu, koji je podnela Vlada (broj 351-1813/15 od 10. jula 2015. godine);

2. Razmatranje Predloga zakona o izmeni Zakona o otklanjanju posledica poplava u Republici Srbiji, koji je podnela Vlada (broj 87-1757/15 od 02. jula 2015. godine).

Prva tačka dnevnog reda - **Razmatranje Predloga zakona o pretvaranju prava korišćenja u pravo svojine na građevinskom zemljištu uz naknadu**

 Na početku izlaganja predstavnik Ministarstva, Aleksandra Damjanović, je podsetila da je u vreme donošenja Zakona o planiranju i izgradnji istaknuto da će se u roku od 6 meseci od dana stupanja na snagu tog zakona doneti i ovaj zakon. Ovim zakonom će se omogućiti da sva lica koja imaju upisano pravo korišćenja, što je inače i formalni uslov za konverziju uz naknadu, pod uslovima koje propiše predlagač, moći da steknu pravo svojine na građevinskom zemljištu. Na taj način se i ova kategorija lica dovodi u isti ustavno-pravni položaj sa ostalim građanima i pravnim licima koja to pravo ostvaruju u postupku konverzije bez naknade. Osnovni cilj ovog zakona je okončanje svojinske transformacije na građevinskom zemljištu na celoj teritoriji Republike Srbije, a lica na koje se Zakon primenjuje su lica koja su definisana još 2009. godine stupanjem na snagu Zakona o planiranju i izgradnji. S obzirom da ni taj zakon a ni njegove izmene iz 2011. godine, a kasnije ni Odluka Ustavnog suda iz 2013. godine nisu dali očekivane rezultate resorno ministarstvo je sačinilo ovaj nacrt zakona. Nacrt zakona je bio na sajtu, prošao je veoma široku javnu raspravu, a ono što ga na neki način izdvaja od drugih zakona jeste sveobuhvatna ekonomska analiza efekata na ekonomiju i privredu Republike Srbije. U obrazloženju Zakona postoji stručan prikaz buduće eventualne koristi ali i analiza efekata postojećeg stanja. Osnovni principi Zakona su usklađenost sa odlukom Ustavnog suda, tako da Republika Srbija ima mogućnost i pravo da uređuje ove odnose. S obzirom da ovaj zakon tretira pretvaranje prava korišćenja u pravo svojine na građevinskom zemljištu uz naknadu, ta naknada je utvrđena ovim predlogom i ekvivalentna je tržišnoj vrednosti građevinskog zemljišta u momentu podnošenja zahteva za konverziju. Zakon predviđa i tri pogodnosti odnosno mogućnosti umanjenja koje su pod vrlo preciznim uslovima objašnjene u Predlogu zakona u čl.7, 8. i 9. Do sticanja prava svojine predviđena je i mogućnost zaključivanja ugovora o dugoročnom zakupu, a tako zaključeno pravo zakupa smatra se odgovarajućim pravom u smislu Zakona o planiranju i izgradnji.

U nastavku sednice, Ljubomir Aksentijević, savetnik ministra, je dodao da ovaj zakon nije sistemski i da se njegovim donošenjem žele ispraviti propusti nastali u našem tranzicionom periodu s obzirom da oblik svojine koji je bio zagarantovan ranijim Zakonom više ne postoji u tržišnoj privredi. Posebno je istaknuto da osnovni cilj države Srbije nije da skuplja javnu svojinu već da pravednom valorizacijom tih javnih svojina aktivira resurse. Država će izgubiti jedan deo svojine ali će sa druge strane dobiti nove izvore prihoda, koji su veoma značajni i što je najvažnije oni nisu jednokratni već su trajni, naglasio je na kraju izlaganja savetnik ministra Ljubomir Aksentijević.

 Narodni poslanici su u kratkoj diskusiji koja je usledila komentarisali Predlog zakona i zatražili od predstavnika Ministarstva da iznesu kratak osvrt na problematične aspekte prethodnog zakonskog rešenja i na efekte koji se očekuju primenom ovog predloga zakona.

 U odgovoru na pitanja poslanika državni sekretar, Aleksandra Damjanović, je objasnila da je prethodno zakonsko rešenje donelo komplikovan postupak, nepreciznu proceduru i uključivanje u postupak veći broj državnih organa, a to je prouzrokovalo neprimereno dugu proceduru. Javno pravobranilaštvo kao stranka u postupku je radi opreza ulagalo žalbe, tako da su svi ti postupci trajali i po nekoliko godina. U rešenjima iz ovog predloga je predviđen jedan organ, nadležni organ jedinice lokalne samopurave za imovinsko pravne odnose, koji u jednom jednostavnom administrativnom postupku pribavlja podatake od lokalne poreske administracije i sam procenjuje da li postoje elementi za umanjenje. Jedino ograničenje ili napor tog organa jeste da proceni ako postoji umanjenje, da prijavi individualnu državnu pomoć Komisiji za kontrolu državne pomoći. U tim situacijama postupak može da se produži do donošenja odluke Komisije za kontrolu državne pomoći. U svim drugim situacijama postupak bi trebao da traje do 30 dana što je krajnje prihvatljivo za sva lica na koja se ovaj zakon odnosi, istakla je Aleksandra Damjanović na kraju obrazloženja.

 U diskusiji su učestvovali narodni poslanici: Vučeta Tošković, dr Vladimir Orlić i Milutin Mrkonjić.

 Odbor je u skladu sa članom 155. stav 2. Poslovnika Narodne skupštine odlučio, jednoglasno, da predloži Narodnoj skupštini da prihvati Predlog zakona o pretvaranju prava korišćenja u pravo svojine na građevinskom zemljištu uz naknadu u načelu.

 Za izvestioca Odbora na sednici Narodne skupštine određena je Katarina Rakić, narodni poslanik.

Druga tačka dnevnog reda - **Razmatranje Predloga zakona o izmeni Zakona o otklanjanju posledica poplava u Republici Srbiji**

 Obrazlažući drugu tačku dnevnog reda Aleksandra Damjanović, državni sekretar, je naglasila da se Predlogom zakona, koji ima samo dva člana, produžava rok primene Zakona. S obzirom da se sve započeto, po Zakonu o otklanjanju posledica poplava u Republici Srbiji, neće okončati do isteka roka od godinu dana od dana prestanka vanredne situacije, procena Vlade je da bi ovaj rok trebalo produžiti do kraja 2015. godine sa čime se saglasilo i resorno ministarstvo.

 S obzirom da nije bilo prijavljenih narodnih poslanika za diskusiju, Odbor je u skladu sa članom 155. stav 2. Poslovnika Narodne skupštine odlučio, jednoglasno, da predloži Narodnoj skupštini da prihvati Predlog zakona o izmeni Zakona o otklanjanju posledica poplava u Republici Srbiji u načelu.

 Za izvestioca Odbora na sednici Narodne skupštine određena je Katarina Rakić, narodni poslanik.

**\***

**\* \***

Na sednici je vođen tonski zapis.

Sednica je zaključena u 10.00 sati.

SEKRETAR ODBORA PREDSEDNIK ODBORA

 Biljana Ilić Milutin Mrkonjić